
Raport de specialitate
la proiectul de hotărâre privind desemnarea reprezentanților Consiliului Local al municipiului Marghita în comisii de negociere în cazul aprobării vânzării unor imobile aparținând domeniului privat al Municipiului Marghita  sau în cazul achiziționării unor imobile de la persoane fizice sau juridice pentru municipiul Marghita


Potrivit art. 129 din OUG nr. 57/2019 privind Codul administrativ, consiliul local are inițiativă și hotărește, în condițiile legii, în toate problemele de interes local, având și atribuții privind administrarea domeniului public și privat. În exercitarea acestor atribuții autoritatea locală hotărăște vânzarea bunurilor proprietate privată al municipiului.
În acest sens prin hotăriri de consiliu local  s-au desemnat reprezentanții consiliului local în comisia de negociere care s-a constituit prin dispoziția primarului, alături de funcționari publici , reprezentanti ai executivului local. 
 Consilierii locali au fost numiți pe durata mandatului de consilier. În urma alegerilor locale din iunie 2024 s-a schimbat componența consiliului local, motiv pentru care se impune numirea unor noi consilieri locali în comisia de negociere.

Legislația actuală nu reglementează în mod expres o procedură privind achiziția/ cumpărarea de bunuri imobile, astfel, la art. 29 al Legii nr. 98/2016 privind achizițiile publice se stipulează că prezenta lege nu se aplică pentru atribuirea contractelor de achiziţie publică care au ca obiect cumpărarea sau închirierea, prin orice mijloace financiare, de terenuri, clădiri existente, alte bunuri imobile ori a drepturilor asupra acestora. Totuși art. 1 alin. 1 din HG nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziţie publică/acordului-cadru din Legea nr. 98/2016 privind achiziţiile publice, menționează că în procesul de realizare a achiziţiilor publice orice situaţie pentru care nu există o reglementare explicită se interpretează prin prisma principiilor prevăzute la art. 2 alin. (2) din Legea nr. 98/2016 privind achiziţiile publice, respectiv: nediscriminarea, tratamentul egal, recunoaşterea reciprocă, transparenţa, proporţionalitatea, asumarea răspunderii.
	
În privința procedurii vânzării bunurilor aparținând domeniului privat al unităților administrativ teritoriale, regula generală instituită prin art. 363 din Codul administrativ este licitația publică.  Totuși art. 364 prevede și anumite excepții, și anume: în cazul vânzării unui teren aflat în proprietatea privată a statului sau a unităţii administrativ-teritoriale pe care sunt ridicate construcţii, constructorii de bună-credinţă ai acestora beneficiază de un drept de preempţiune la cumpărarea terenului aferent construcţiilor. În acest caz, preţul de vânzare se stabileşte pe baza unui raport de evaluare, aprobat de către consiliul local. 

	Comisia de negociere va fi constituită prin Dispoziția primarului și alături de membrii consiliului local desemnați vor fi desemnate și persoane din aparatul de specialitate al primarului. Comisia va analiza raportul de evaluare al imobilului a cărei vânzare sau achiziționare a fost aprobată în principiu prin hotărârea consiliului local, va negocia prețul de vânzare sau cumpărare și va susține în plenul consiliului prețul negociat.
	În conformitate cu prevederile art. 139  din OUG 57/2019 hotărârile privind dobândirea sau înstrăinarea dreptului de proprietate în cazul bunurilor imobile se adoptă de consiliul local cu majoritatea calificată de două treimi din numărul consilierilor locali în funcţie.

	Având în vedere cele prezentate, propun spre aprobare  proiectul de hotărâre privind desemnarea reprezentanților Consiliului Local al municipiului Marghita în comisii de negociere în cazul aprobării vânzării unor imobile aparținând domeniului privat al Municipiului Marghita  sau în cazul achiziționării unor imobile de la persoane fizice sau juridice pentru municipiul Marghita.


                    Secretar general
                 Cornelia DEMETER

